Assault on Wall Street

***Assault on Wall Street*** (títol orichinal en anglés, en aragonés ***Asalto en Wall Street***, estrenada en Aragón con iste zaguer títol) ye una cinta de cine d'intriga d'acción coproducida por o cine estausunidense y lo cine canadiense estrenada l'anyo 2013, dirichida por Uwe Boll seguntes un guión orichinal d'él mesmo, con una banda sonora orichinal de Jessica de Rooij, una dirección de fotografía de Mathias Neumann y una producción cinematografica de Daniel Clarke ta las productoras Event Film y Lynn Peak. De l'elenco d'a cinta en fan parte Dominic Purcell, Erin Karpluk, Edward Furlong, John Heard, Keith David, Michael Paré, Lochlyn Munro, Tyron Leitso, Mike Dopud, Barclay Hope, Heather Feeney, Eric Roberts, Hiro Kanagawa, Michaela Mann, Carrie Genzel, Jerry Trimble, Clint Howard, Michael Eklund y Natassia Malthe, entre d'atros actors.

Jim Baxford ye un antigo militar que treballa como conductor d'un furgón blindau y vive con su muller Rosie en Nueva York. Rosie se ye recuperando d'un tumor que la heba podiu matar, pero descubren que lo suyo seguro medico ha plegau enta lo suyo limite y ya no continarán financiando ni los suyos tractamientos medicos ni las suyas medecinas. Cuan Jim veye que no puet pagar ixas facturas, decide recuperar a pensión que cobró en marchar de l'exercito estausunidense, pero se troba que lo suyo chestor financiero, seguindo instruccions d'a suya empresa en a crisi financiera de 2008, ha feito inversions arrisgadas y lo suyos diners s'han evaporau. Amás, se troba ficau en una reclamación adicional de 60.000 dólars vinclada a las malas practicas d'o suyo chestor financiero, que las ha comprometiu. Cada día Jim almorza con un grupo d'amigos: un companyero de treballo y dos policías, y un d'éls li ampra 11.000 dólars ta poder pagar a un avogau ta demandar a lo suyo chestor financiero y fer una reunión con o fiscal ta tractar o tema. Pero malas que ha cobrau, l'avogau li posa excusas y li diz que no puet fer cosa, a la vegada que lo fiscal se niega a recibir-lo. Amás, o suyo banco li executa l'hipoteca sobre casa suya, en no tener ingresos ta fer frent a los pagos. Ta rematar, a suya empresa li da palleta, en no poder contractar ta transportar diners a una persona involucrada en deudas, porque lo suyo seguro lo prohibe.Nomás faltaba que Rosie, su muller, sentindo-se culpable de toda ista situación, decide suicidar-se. Jim decide mercar armas en o mercau negro y preparar a suya venganza contra toz os que considera responsables d'a muerte d'a suya esposa, prencipiando por os responsables mas directos, ta finalment marchar dezaga d'un d'os prencipals responsables.

A cinta s'ambienta en 2008 y en a suya epoca actual (2013) en a ciudat de Nueva York (Nueva York) y las suyas escenas se filmoron en Vancouver (Columbia Britanica) en Canadá, y en Nueva York (Nueva York) en os Estaus Unius.

*Assault on Wall Street* ha recibiu bel premio, encara que sin que dito premio perteneixca a lo grupo d'os premos cinematograficos mas conoixius u destacaus.

## Elenco

## Se veiga tamién
* Cine en 2013.
* Cintas de 2013.

## Referencias

## Vinclos externos
*  ''Assault on Wall Street'' en Internet Movie Database.